

A Békés Vármegyei Kereskedelmi és Iparkamara bemutatása


A köztestületi kereskedelmi és iparkamarák alapvető feladata, hogy önkormányzaton alapuló működésükkel előmozdítsák a gazdaság fejlődését, szerveződését és támogatását, az üzleti forgalom biztonságának és a piaci magatartás tisztességének megteremtését, megőrzését illetve fokozását, a gazdasági tevékenységet folytatók általános, együttes érdekeinek érvényesítésülését. 

A klasszikus, a törvényben megszabott kamarai feladatok végzésén túl kiemelt hangsúlyt kapnak a kamarai tagoknak és a regisztrált, - nem tagoknak - nyújtott szolgáltatások. Az 1995. január 1-én a „Gazdasági kamarákról” szóló törvény alapján létrehozott köztestületi, önálló jogi személyiséggel rendelkező Békés Vármegyei Kereskedelmi és Iparkamara szolgáltató típusú kamara. 

A Békés Vármegyei Kereskedelmi és Iparkamara egyre szélesedő szolgáltatásai közé tartozik többek között a szakmai tanácsadás adózási, számviteli, jogi, kereskedelemtechnikai ügyekben. Pályázat figyeléssel, pályázati tanácsadással, a Széchenyi Kártya Programmal támogatjuk a vállalkozások forráshoz jutását. Bel- és külföldön egyaránt segítjük tagjaink piacra jutását, üzleti partnerek felkutatását, kiállításokon és vásárokon szervezünk közös bemutatkozási és vásárlátogatási lehetőségeket. Jelentős a szerepünk a szakképzésben, nyilvántartásba vesszük a duális képzőhelyeket. Hatósági ellenőrzés keretében ellenőrizzük a szakképzési törvényben előírt feltételeket azon duális partnereknél, ahol a tanulók szakirányú oktatás keretében szakképzési munkaszerződéssel vannak jelen a vállalkozások életében, továbbá mesterképzést és mestervizsgáztatást szervezünk. A kamaránkra átruházott közjogi feladatok ellátásával elő kívánjuk segíteni térségünk fejlődését, megkönnyítve a vármegye vállalkozóinak érvényesülését.

A „Gazdasági kamarákról” szóló törvény 2012. január 1-től életbelépett módosítása három lényeges változást tartalmazott: a gazdálkodó szervezetek kötelesek kamarai nyilvántartásba vételüket kezdeményezni és a kamarai közfeladatok ellátásához évente hozzájárulást fizetni, a kamara pedig köteles részükre a törvényben meghatározott szolgáltatásokat térítésmentesen nyújtani. A Békés Vármegyei Kereskedelmi és Iparkamara regisztrált gazdálkodó szervezeteinek száma közel 24.000 egyéni- és társas vállalkozás.

Lényeges, hogy a kamarai tagság továbbra is önkéntes maradt, így a regisztrált vállalkozások nyilvántartásba vételükkel nem váltak kamarai taggá.

A legalapvetőbb változás annyi, hogy számos, kizárólagosan a kamarai tagság számára elérhető szolgáltatás közül mindössze néhány, a törvény által is nevesített szolgáltatás térítésmentesen elérhetővé vált a regisztrációs számmal rendelkező vállalkozások számára is. Ezek:
	- tanácsadás gazdasági, pénzügyi, adózási, hitelhez jutási kérdésekben; 
- az üzleti partnerkeresés;
- pályázatfigyelés.


A Békés Vármegyei Kereskedelmi és Iparkamara tagságának szervezeti rendje megfelel a törvényben megszabott követelményeknek. A 2024. augusztus 30-án megtartott tisztújító küldöttgyűlést követően a kamara három tagozattal működik, az Ipari Tagozat 4, a Kereskedelmi Tagozat 5, illetve a Kézműipari Tagozat 4 választási osztállyal, közel 500 önkéntes taggal. A BVKIK legfőbb döntéshozó szervébe a 64 tagú küldöttgyűlésbe az Ipari Tagozatból 26, a Kereskedelmi Tagozatból 28 és a Kézműipari Tagozatból 10 küldöttet választottak a vállalkozók. A küldöttgyűlésen az elnökségbe 24 tagot, az ellenőrző és etikai bizottságba 7-7 tagot választottak a küldöttek a négy éves kamarai választási ciklus figyelembe vételével.
A BVKIK elnöksége szabja meg a kamara ügyintéző szervezete tevékenységének irányát. Ebben segítségére vannak az egyes főbb feladatkörökre létrehozott elnökségi munkabizottságok (szakképzési, turisztikai és vendéglátó, gazdaságfejlesztési és innovációs).
[bookmark: _GoBack]A Magyar Kereskedelmi és Iparkamara legfőbb döntéshozó testületének a küldöttgyűlésnek a munkájában 7 országos küldöttünk képviseli a megyei tagvállalkozásokat.
Országos elnökségi tagként kamaránk elnöke aktívan vesz részt a nemzeti kamara munkájában.
A vállalkozók különböző vitás esetekben a kamarai testületek segítségét kérhetik: jogvita esetén a Választott Bírósághoz, a piaci tisztesség megsértése esetén a BVKIK Etikai Bizottsághoz fordulhatnak. 2024. január hó 1-től - a korábban vármegyei szinten működő testületek megszüntetésével - regionális Békéltető Testületeket hozott létre. A három alföldi megyére kiterjedően, szegedi központú regionális Békéltető Testület feladatait a Csongrád-Csanádi Kereskedelmi és Iparkamara látja el, három megye tekintetében (Békés vármegye, Bács-Kiskun vármegye, Csongrád-Csanád vármegye).
	
A gazdasági kamarákról megalkotott törvény az új típusú kamarák alapvető feladatait is meghatározza. A kamarák feladataikat kötelezően, a gazdaság fejlesztésével, támogatásával összefüggésben, az üzleti forgalom biztonságának és a piaci magatartás tisztességének megteremtése, megőrzése illetve fokozása érdekében, a gazdasági tevékenységet folytatók általános, együttes érdekeinek érvényesítése céljából kell végezniük. E cél érdekében javaslatok, vélemények, tájékoztatások adásával előmozdítják a gazdálkodó szervezetekre vonatkozó jogszabályoknak, kormányzati programoknak, intézkedéseknek a gazdaság fejlődéséhez fűződő kidolgozását. 

A klasszikus, a törvényben megszabott kamarai feladatok végzésén túl kiemelt hangsúlyt kapnak a kamarai tagoknak és a nem tagoknak nyújtott szolgáltatások. A Békés Vármegyei Kereskedelmi és Iparkamara szolgáltató típusú kamarává vált. E cél érdekében kamaránk a szolgáltatások mind minőségi, mind mennyiségi növelését külső források bevonásával törekszik elérni. A benyújtott pályázatok elnyerésével közvetett módon járulunk hozzá a vállalkozások – elsősorban a kamarai tagok – üzleti sikerességéhez, melynek kapcsán térítésmentesen vehetnek részt továbbképzéseken, előadásokon (adóbevallás, pályázatírás, szakképzés, minőségügy, közbeszerzés stb.), kiállításokon, üzletember-találkozókon, szakmai tanulmányutakon (mind belföldön, mind külföldön) és hozzájuthatnak díjtalan tanácsadáshoz tanácsadói (adó, számvitel, jogi, munkaügyi, adatvédelmi). A gazdálkodó szervezetek számára nyújtott pályázati tanácsadásaink eredményeként nyertes pályázatokkal és a Széchenyi Kártya Programmal közvetlenül járulunk hozzá a vállalkozások forráshoz jutásához. 

Több alkalommal a Magyar Kereskedelmi és Iparkamarával együttműködve végezünk felmérést a vállalkozások körében a jogszabályváltozások, gazdaságpolitikai döntések előkészítése kapcsán a vállalkozások működésére, gazdálkodására gyakorolt hatásairól. Folyamatosan tájékoztauk az országos kamarát a vármegyei vállalkozások gondjairól, problémáiról, beérkező javaslatairól. A Magyar Kereskedelmi és Iparkamara – a vármegyei kamarák javaslatait összegezve - számos kérdésben nyilvánított véleményt, megfogalmazva a kamarák és ezáltal a vállalkozók javaslatait.


A kamara szolgáltatási tevékenységének kiemelt területei a vállalkozások forráshoz juttatása terén: tanácsadás, pályázatok készítése és menedzselése, kereskedelemfejlesztés, Európai Uniós ügyekben tájékoztatás. E feladatok ellátása keretében személyes konzultációs és tanácsadási szolgáltatásokat nyújtunk a vállalkozásoknak, szakmai jellegű előadásokat szervezünk, tájékoztató e-maileket és elektronikus hírleveleket küldünk a fontosabb eseményekről és rendezvényekről, melyeket kamaránk weboldalán és Facebook oldalán is megosztunk. A nemzetközi kamarai hálózat segítségével támogatjuk a vállalkozások külpiacra lépését (partnerkeresés, céginformáció beszerzése, segítségkérés követelés behajtás esetén stb.), továbbá rendszeres kapcsolatot tartunk a Magyarországon működő külföldi kamarákkal (Német- Magyar, Francia- Magyar Kereskedelmi Kamara). A Magyarországi Olasz Kereskedelmi Kamarával kötött megállapodás alapján a szervezet magyarországi Információs Pontjaként működünk.

 A BVKIK külkapcsolati tevékenységének kiemelt projektje a RO-HU magyar-román határon átnyúló program, melynek legutóbbi pályázati fordulóján eredményesen vettünk részt. Ennek eredményeként a romániai, nagyváradi Don Orione Alapítvány vezetésével egy négytagú konzorciumban indítjuk el hamarosan a Kamara számára 356.580 € támogatást jelentő, összességében 1,3 millió eurós projektet, melynek középpontjában a környezetileg fenntartható energiafelhasználás áll. Ezt szemléltetendő a Kamara székházában megújuló energiával működő fűtéskorszerűsítés, valamint fotovoltaikus rendszerek kiépítése a célunk.

Az Erasmus+ mobilitási pályázataink keretében a vármegyei vállalkozások számos szakmai tanulmányúton vehettek részt, többek között a lengyelországi Tarnowba, Horvátországba, a Zadari Gazdasági Kamarához és Olaszországba. 

Továbbra is aktívan részt veszünk az ICC (Nemzetközi Kereskedelmi Kamarák Szövetsége, Párizs) és az EUROCHAMBRES (Kereskedelmi Kamarák Európai Szövetsége, Brüsszel) szervezetek munkájában, és figyelemmel kísérjük a projektjeiket.
Klasszikus kamarai feladat a külkereskedelmi származási bizonyítványok és az ideiglenes kiviteli vámokmánynak, az ATA Carnet- nek a hitelesítése. A szállítás során célországként a világ minden országát megtalálhatjuk az Amerikai Egyesült Államoktól kezdve egészen a Távol-Keletig.
A Magyar Kereskedelmi és Iparkamara által létrehozott és a Békés Vármegyei Kereskedelmi és Iparkamara gesztorálásában működő Magyar- Román Tagozat az alapítástól eltelt több mint 20 év során számos magyarországi, illetve romániai rendezvény, konferencia- fórum és üzletember- találkozó közvetlen vagy társszervezője volt.

A Tagozat külgazdasági stratégiája változatlan:- üzletfejlesztés, versenyképesség és hatékonyság. Ennek szellemében kiemelten támogattuk és erősítettük a romániai felvevő piacok feltárására irányuló rendezvényeket és programokat, gazdasági, külkereskedelmi, üzleti és szakmai fórumokat, kiállítások és vásárok, azok kísérő rendezvényeit, melyek hathatósan segíthetik a magyar termékek minél nagyobb volumenű exportra jutásának a lehetőségeit a Kárpát-medencében. 

Az építőipari kivitelezési tevékenységről szóló 191/2009. (IX.15.) Korm. rendelettel a jogalkotók a Magyar Kereskedelmi és Iparkamarának és vele együtt a területi kamarák hatósági feladata közé sorolta az építőipari kivitelezői tevékenységet végző vállalkozások nyilvántartásba vételét és ellenőrzését. 2025. januártól kezdődően minden kivitelezői tevékenységet folytató vállalkozásnak (egyéni vállalkozó, gazdálkodó társaság) kötelező felelősségbiztosítással kell rendelkeznie, melyet a kivitelezői nyilvántartói rendszerbe is fel kell tölteni. A kivitelezői felelősségbiztosítás hiányában a kivitelezői tevékenység nem folytatható. 2026 júliusától elindul a villamos biztonsági felülvizsgálók országos nyilvántartása, 2027 januárjától a kamarákhoz kerül az egyéni vállalkozások nyilvántartása és ellenőrzése.

A kamarák meghatározó szerepet játszanak szakképzési feladatok ellátása tekintetében Magyarországon a Magyar kereskedelmi és iparkamara és Kormány közötti hosszú távú megállapodás alapján

	A szakmai vizsgákra a gazdasági kamarák szakmai vizsgafelügyelőt, az ágazati alapvizsgákra vizsgaelnököt javasolnak a szakképző intézményekbe. 

	A duális képzési tanácsadói hálózat működtetésével a szakképzési munkaszerződések megkötését segítjük elő a duális képzésben részt vevő vállalkozások és a tanulók között. A duális képzőhelyek hatósági ellenőrzése szakképzési feladataink kiemelt területe, a tanulót és a képzésben részt vevő személyeket foglalkoztató vállalkozások nyilvántartásba vétele és országosan egységes szempontok szerinti hatósági ellenőrzése folyik e tevékenység keretein belül. 

	A mestervizsgára történő felkészítés és a mestervizsgáztatás kizárólag a kamarák hatásköre, melyhez a Kormánnyal kötött megállapodás keretében jelentős támogatást biztosít a kamara. A mesterlevél átadó ünnepségen kerül sor – a több évtizedes kiemelkedő szakmai múlttal rendelkező mesterek elismerésére - az arany-, ezüst-, és bronzkoszorús mesterlevelek átadására is.
A kamarai gyakorlati oktatói képzés szervezésével segítjük azon vállalkozásokat, akik tanulót szeretnének foglalkoztatni az iskolai rendszerű szakképzésben, de leendő oktatóik nem rendelkeznek a szakképzési törvényben előírt képesítéssel, vagy mentességgel.

A vármegyei kamarák szervezik a Szakma Kiváló Tanulója Verseny és Országos Szakmai Tanulmányi Verseny vármegyei területi elődöntőit, amelynek továbbjutói az országos verseny keretében, a Szakma Sztár Fesztiválon mérik össze tudásukat.

 Pályaorientációs tevékenység keretében nyári pályaorientációs táborokat szervezünk, osztályfőnöki órákat, szülőértekezletet tartunk, cég-, és üzemlátogatást, valamint tanműhely látogatást szervezünk, a személyre szabott egyéni tanácsadások mellett. 8. osztályosok számára a továbbtanulást elősegítő falinaptárt készítünk, 3 fordulós „JóPálya” pályaorientációs vetélkedőt indítunk. A helyi médiában folyamatosan aktív a jelenlétünk a pályaorientációs tevékenységeinkkel kapcsolatban. A www.tovabbtanulasbekes.hu honlapon közzétett információkkal, illetve a Facebookon és az Instagrammon, a JóPálya – és a Tiéd?! oldalon érjük el az érintett szülőket és gyerekeket. 

	Öt ágazati munkacsoportot működtetünk az építőipar, épületgépészet, fa-és bútoripar; gépészet, specializált gép-és járműgyártás; szépészet, szociális; kereskedelem, turizmus-vendéglátás; kreatív ágazatokban. A munkacsoportok részvételével, személyes jelenléttel szakmai fórumokat, ágazati munkacsoport üléseket szervezünk aktuális témafelvetések megvitatására, a megoldások kidolgozására. 


A gazdaság fejlesztésében és élénkítésében betöltött szerepét tekintve nagy jelentőségű a Széchenyi Hitelkártya Program, melyben kamaránk a regisztráló szervezet feladatát látja el, a végső bírálatot és a folyósítást a programhoz csatlakozott pénzintézetek végzik. Az igénylés feltételei között továbbra is szerepel a legalább egyéves működés, továbbá, hogy a kezesek adott esetben fedezetként felajánlható ingatlantulajdonnal is rendelkezzenek. A bankok saját hatáskörben dönthetik el, hogy élnek-e a jelzálog bejegyzési jogukkal.

	A KAVOSZ- nak az MKIK-val és a VOSZ- szal hosszú évek példaértékű összefogásával sikerült elérnie további hitelkonstrukciók támogatását. A Széchenyi Kártya Program kiterjesztésével a kis- és középvállalkozások kedvezményes, egyben a piacon megszokotthoz képest csökkentett adminisztrációjú finanszírozásának újabb lehetőségei nyíltak meg (forgóeszköz- és beruházási hitel, az uniós források felhasználásához szükséges önerő egy részét fedező úgynevezett önerőhitel, támogatást megelőlegező hitel, önerő kiegészítő hitel).

A Széchenyi Kártya Program elemei teljesen egymásra épülnek és akár egyidejűleg, egyszerre is felhasználhatók. A program bővítésének legfontosabb célja, hogy a vállalkozások különböző finanszírozási problémájuk megoldására a megfelelő konstrukciót vehessék igénybe (agrár hitelek, turisztikai hitel, lízing, mikrohitel). A hosszabb távon megtérülő fejlesztésekhez a tízéves beruházási hitelt, a készletek, alapanyagok finanszírozására a forgóeszközhitelt, a napi likviditási problémák áthidalására pedig a Széchenyi Kártya „klasszik” folyószámlahitelt választhatják. 






